CELEX: C2005/057/63
Language: sk
Date: 2005-03-05 00:00:00
Title: Vec T-503/04: Žaloba podaná dňa 27. decembra 2004: José Pedro Pessoa e Costa proti Komisii Európskych spoločenstiev

5.3.2005   
            
            
               SK
            
            
               Úradný vestník Európskej únie
            
            
               C 57/37
            
         Žaloba podaná dňa 27. decembra 2004: José Pedro Pessoa e Costa proti Komisii Európskych spoločenstiev
   (Vec T-503/04)
   (2005/C 57/63)
   Jazyk konania: francúzština
   José Pedro Pessoa e Costa, bydliskom v Bruseli, v zastúpení: Sébastien Orlandi, Albert Coolen, Jean-Nöel Louis a Etienne Marchal, advokáti, ktorí si zvolili adresu na doručovanie v Luxemburgu, podal 27. decembra 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil rozhodnutie Komisie z 9. októbra 2003, ktorým bolo zamietnuté preloženie zamestnanca na Európske monitorovacie centrum pre drogy a drogovú závislosť (EMCD),
            
         
               —
            
            
               zaviazal žalovanú nahradiť trovy konania.
            
         Žalobné dôvody a hlavné tvrdenia
   Žalobca, úradník Komisie, požiadal o preloženie na Európske monitorovacie centrum pre drogy a drogovú závislosť (EMCD). Keďže táto žiadosť bola zamietnutá, žalobca podal žalobu na Súd prvého stupňa (1), ktorá vyústila do zrušenia napadnutého aktu (2). V nadväznosti na toto zrušenie žalovaná opäť skúmala žiadosť žalobcu a napadnutým rozhodnutím ju znovu zamietla.
   Na podporu svojej žaloby žalobca uvádza porušenie článku 233 ES, porušenie zásady proporcionality a povinnosti odôvodnenia, ako aj nesprávne právne posúdenie. Žalobca tvrdí, že napadnuté rozhodnutie sa obmedzuje na zopakovanie tvrdení uvedených v prvom rozhodnutí o zamietnutí, ktoré Súd prvého stupňa zrušil, pričom neposkytuje žiadne vysvetlenie, ktoré by umožnilo zistiť, či zamietnutie žiadosti žalobcu spočíva na posúdení rôznych prítomných záujmov, ako o to údajne požiadal Súd prvého stupňa vo svojom rozsudku. Komisia okrem iného nesprávne usúdila, že preloženie žalobcu by malo za následok ukončenie disciplinárneho konania, ktoré bolo voči nemu začaté. Žalobca nakoniec tvrdí, že napadnuté rozhodnutie je protiprávne, pretože Komisia si prisvojila hodnotiacu právomoc výberovej komisie EMCD tým, že v odpovedi na sťažnosť žalobcu tvrdila, že nie je vylúčené, že výsledok výberu EMCD by bol iný, ak by bola výberová komisia informovaná o obvineniach voči žalobcovi.
   
      (1)  Vec T-166/02, Ú. v. ES C 180, 27.07.2002, s. 32
   
   
      (2)  Rozsudok Súdu prvého stupňa z 13. marca 2003, Ú. v. EÚ C 124, 24.05.2003, s. 20